stanford-oval/wikipedia huggingface dataset:
ลัทธิแทตเชอร์

ลัทธิแทตเชอร์ (อังกฤษ: Thatcherism) อธิบายนโยบายการเมืองที่ยึดค่านิยม (conviction politics) นโยบายเศรษฐกิจ สังคมและลีลาการเมืองของนักการเมืองพรรคอนุรักษนิยมบริติช มาร์กาเรต แทตเชอร์ ซึ่งเป็นหัวหน้าพรรคดังกล่าวระหว่างปี 2518 ถึง 2533 นอกจากนี้ยังใช้อธิบายความเชื่อของรัฐบาลบริติชที่แทตเชอร์เป็นนายกรัฐมนตรีตั้งแต่ปี 2522 ถึง 2533 และถัดมาในรัฐบาลจอห์น เมเจอร์, โทนี แบลร์และเดวิด แคเมอรอน ผู้อธิบายหรือผู้สนับสนุนลัทธิแทตเชอร์เรียกว่า แทตเชอร์ไรต์ (Thatcherite)
ลัทธิแทตเชอร์มีลักษณะของการปฏิเสธอย่างเด็ดขาดเป็นระบบและการย้อนการเห็นพ้องหลังสงคราม (post-war consensus) ซึ่งพรรคการเมืองใหญ่ส่วนมากตกลงกันเรื่องแก่นกลางของเศรษฐศาสตร์สำนักเคนส์ รัฐสวัสดิการ อุตสาหกรรมที่เป็นของรัฐ และการกำกับเศรษฐกิจแบบปิด โดยมีข้อยกเว้นสำคัญหนึ่ง คือ ราชการสุขภาพแห่งชาติ (National Health Service) ซึ่งได้รับความนิยมอย่างกว้างขวาง เธอสัญญาชาวบริเตนในปี 2525 ว่าเอ็นเอชเอส "ปลอดภัยในมือเรา"
ทั้งคำที่แท้จริงซึ่งประกอบขึ้นเป็นลัทธิแทตเชอร์ตลอดจนมรดกเฉพาะของมันในประวัติศาสตร์บริเตนตลอดหลายทศวรรษที่ผ่านมาเป็นที่ถกเถียง ในแง่ของอุดมการณ์ ไนเจล ลอว์สัน รัฐมนตรีว่าการกระทรวงการคลังของแทตเชอร์ตั้งแต่ปี 2526 ถึง 2532 อธิบายว่าลัทธิแทตเชอร์เป็นแนวนโยบายการเมืองซึ่งเน้นตลาดเสรีที่จำกัดรายจ่ายภาครัฐและการลดหย่อนภาษีร่วมกับชาตินิยมบริติชทั้งในประเทศและต่างประเทศ เดอะเดลีเทเลกราฟ แถลงในเดือนเมษายน 2551 ว่าโครงการของรัฐบาลบริติชที่มิใช่พรรคอนุรักษนิยม คือ รัฐบาลโทนี แบลร์ที่เน้น "แรงงานใหม่" นั้นโดยพื้นฐานยอมรับมาตรการปฏิรูปกลางของลัทธิแทตเชอร์ เช่น การลดการบังคับ (deregulation) การโอนกิจการของรัฐเป็นของเอกชนซึ่งอุตสาหกรรมของชาติสำคัญ การคงตลาดแรงงานที่ยืดหยุ่น การกีดกันสหภาพแรงงาน และการรวบอำนาจจากองค์การท้องถิ่นสู่รัฐบาลกลาง
ลักกีสตาร์

ลักกีสตาร์ (อังกฤษ: Lucky Star รวมไปถึงการสะกดแบบอื่น, อาจมี เดอะ (The) นำหน้า, หรือในรูปพหูพจน์) อาจหมายถึง
อนิเมะ และมังงะ

ลักกี ☆ สตาร์ (Lucky☆Star), มังงะสี่ช่องจบโดย คะงะมิ โยะชิมิซุ (Kagami Yoshimizu) ซึ่งต่อมาทำเป็นอนิเมะและวิดีโอเกม (ตัวละครในภาพ)
"ลักกีสตาร์", แองเจิลเฟรม (Angel Frame) แบบหนึ่งจากมังงะเรื่อง แกแลกซีแองเจิล (Galaxy Angel)
ภาพยนตร์, โทรทัศน์ และละครเวที

ลักกีสตาร์, ภาพยนตร์ ค.ศ. 1929
เดอะลักกีสตาร์, ภาพยนตร์แคนาดา ค.ศ. 1880
ลักกีสตาส์, ภาพยนตร์ชุดแนวตลกของฮ่องกง
ลาเบวนาเอสเตรยา (La Buena Estrella), ภาพยนตร์สเปน ค.ศ. 1997
ลักกีสตาร์, โฆษณารถยนต์เมอร์เซเดสเอสแอล (Mercedes SL) ทางโทรทัศน์เมื่อ ค.ศ. 2002 ซึ่งทำเป็นตัวอย่างภาพยนตร์
เดอะลักกีสตาร์, อุปรากรอังกฤษซึ่ง อีวาน คาริล (Ivan Caryll) ประพันธ์ขึ้นเมื่อ ค.ศ. 1899
ลักกีสตาร์, สถานีโทรทัศน์ในสหราชอาณาจักร
วรรณกรรม

ลักกีสตาร์ซีรีส์, ชุดนวนิยายแนววิทยาศาสตร์สำหรับเยาวชน โดย ไอแซ็ก อาซิม็อฟ (Isaac Asimov)
ลักกีสตาร์, นวนิยายโดย แคธี แคสซีดี (Cathy Cassidy)
นักดนตรี

ลักกีสตาร์, วงดนตรีหญิง
ลักกีสตาร์, ชื่อในวงการของเลสลี มอร์ริสัน (Leslie Morrison) นักดนตรีหญิงชาวออสเตรเลียที่มีชื่อเสียงในคริสต์ทศวรรษ 1960
เพลง

ลักกีสตาร์, อัลบัมเพลงของ แดเนีบล ซีเจิร์ต (Daniel Siegert)
"ลักกีสตาร์", เพลงของมาด็อนนาเมื่อ ค.ศ. 1984
"ลักกีสตาร์", เพลงของเบสเมนต์แจ็กซ์เมื่อ ค.ศ. 2003
"ลักกีสตาร์", เพลงของแอนเดรียส์ จอห์นสัน (Andreas Johnson) และแคโรลา ฮักควิสต์ (Carola Häggkvist) เมื่อ ค.ศ. 2008
"ลักกีสตาร์", เพลงของอาเล็กซ์ ลอยด์ (Alex Lloyd) จากอัลบัม แบล็กเดอะซัน (Black the Sun)
"ลักกีสตาร์", เพลงของเอลเลียต ไมเนอร์ (Elliot Minor) จากอัลบัม เอลเลียต ไมเนอร์ (Elliot Minor)
"ลักกีสตาร์", เพลงของกูกูดอลส์ (Goo Goo Dolls) จากอัลบัม ซูเปอร์สตาร์คาร์วอช (Superstar Car Wash)
"ลักกีสตาร์", เพลงของซูเปอร์ฟังก์ (Superfunk) และ รอน แคร์รอล (Ron Carroll)
"เดอะลักกีสตาร์", เพลงของเดอะบริลเลียนต์กรีน (The Brilliant Green) จากอัลบัม ลอสแอนเจลิส (Los Angeles)
"ลักกีสตาร์", เพลงจบอนิเมะเรื่อง เพรเทียร์ (Prétear)
ลัทธิดู๊ด

สัญลักษณ์ของลัทธิดู๊ด
ลัทธิดู๊ด (อังกฤษ: Dudeism) เป็นระบบปรัชญาและการดำเนินชีวิตที่ได้รับแรงบันดาลใจจากตัวเอกเรื่อง The Big Lebowski ภาพยนตร์ ค.ศ. 1998 ของพี่น้องโคเอน ลัทธินี้ประกาศจุดมุ่งหมายหลักไว้ว่า เป็นการส่งเสริมลัทธิเต๋าของเล่าจื๊อให้เข้ากับยุคสมัยใหม่ ผสานกับแนวคิดสุขนิยมของเอพิคิวรัส โดยมีบุคคลต้นแบบคือ เจฟฟรีย์ "เดอะดู๊ด" ลีโบวสกี ที่แสดงโดย เจฟฟ์ บริดเจส
บ้างเห็นว่าลัทธิดู๊ดเป็นศาสนาล้อเลียน แม้ผู้ก่อตั้งและเหล่าสาวกของลัทธินี้ถือเป็นเรื่องที่จริงจังก็ตามที โดยวันที่ 6 มีนาคม ของทุกปี จะถือเป็นวันศักดิ์สิทธิ์ของลัทธิดู๊ด หรือที่เรียกกันว่า The Day of the Dude
การก่อตั้ง

ลัทธิดู๊ดก่อตั้งขึ้นเมื่อปี ค.ศ. 2005 โดย โอลิเวอร์ เบนจามิน นักข่าวที่ประจำอยู่จังหวัดเชียงใหม่ ประเทศไทย ชื่อองค์กรณ์อย่างเป็นทางการของลัทธิดู๊ดคือ The Church of the Latter-Day Dude สถิติเมื่อเดือนสิงหาคม ปี ค.ศ. 2014 ประมาณกันว่ามีประมาณ 250,000 คนแล้วที่ได้รับการบวชเป็น "นักบวชดู๊ด" และการแต่งงานโดยเคลอจีชาวดู๊ดได้รับการรับรองตามกฎหมายในบางรัฐของสหรัฐอเมริกา
หลักคำสอน

ใจความของระบบความเชื่อของลัทธิดู๊ดคือหลักธรรมของลัทธิเต๋าที่นำมาประยุกต์ให้เข้ากับโลกปัจจุบัน โดยตัดส่วนที่เป็นอภิปรัชญาและหลักการแพทย์ทิ้งไป ลัทธิดู๊ดสนับสนุนและส่งเสริมให้ฝึก "ไปตามน้ำ" "ทำใจเย็น ๆ" และ "ปล่อยตัวตามสบาย" ในยามที่ชีวิตต้องเผชิญกับความยากลำบาก โดยเชื่อว่านี่คือหนทางเดียวในการใช้ชีวิตเพื่อให้สอดคล้องกับสภาวะของภายในและมหันตภัยจากภายนอก ลัทธิดู๊ดยังมุ่งหมายบรรเทาความรู้สึกขาดแคลนที่เกิดขึ้นจากสังคมที่เน้นหนักในเรื่องการประสบความสำเร็จและความร่ำรวย เพราะฉะนั้น ความสำราญง่าย ๆ ที่หาได้ในแต่ละวัน เช่น การอาบน้ำ โยนโบว์ลิง และสังสรรค์กับเพื่อนฝูง จึงเป็นสิ่งที่พึงปรารถนามากกว่าการสะสมทรัพย์สินและใช้จ่ายเงินทองเพื่อเติมเต็มความต้องการและให้ได้ความสุขกลับคืนมา
แหล่งข้อมูลอื่น

เว็บไซต์หลักอย่างเป็นทางการ
ลัฟบะระ

ศาลาว่าการเมืองลัฟบระ
ลัฟบระ (อังกฤษ: Loughborough) อ่านออกเสียงว่า Lufbra (ลัฟบระ) เป็นเมืองในสหราชอาณาจักร ตั้งอยู่ตอนกลางของอังกฤษ ในเลสเตอร์เชียร์เคาน์ตี เป็นที่ตั้งของมหาวิทยาลัยลัฟบระ เมืองมีประชากร 57,600 คน (ค.ศ. 2004) เมืองมีโรงหล่อระฆังที่ใหญ่ที่สุดในโลก ของบริษัทจอห์นเทย์เลอร์แอนด์โค เมืองได้รับการกล่าวถึงครั้งแรกในปี ค.ศ. 1086 เดิมเป็นศูนย์กลางการผลิตผ้าลูกไม้
ลัทธิภักดีอัลสเตอร์

ธงสหภาพ, ธงอัลสเตอร์ และ ธงออเรนจ์ออร์เดอร์ซึ่งนิยมเชิญโดยกลุ่มภักดีอัลสเตอร์
ลัทธิภักดีอัลสเตอร์ (อังกฤษ: Ulster loyalism) เป็นกลุ่มหนึ่งของลัทธิสหภาพนิยมแบบอัลสเตอร์ เป็นที่นิยมในกลุ่มชนชั้นแรงงานศาสนิกชนโปรเตสแตนต์ในอัลสเตอร์ ไอร์แลนด์เหนือ เช่นเดียวกับกลุ่มสหภาพนิยมอื่น ๆ กลุ่มภักดีมีแนวคิดภักดีต่อสถาบันพระมหากษัตริย์ของอังกฤษ, สนับสนุนการคงอยู่ของไอร์แลนด์เหนือในฐานะส่วนหนึ่งของสหราชอาณาจักร และต่อต้านแนวคิดสหภาพไอร์แลนด์ ลัทธิภักดีแบบอัลสเตอร์ได้รับการอธิบายว่าเป็นรูปแบบหนึ่งของชาตินิยมชาติพันธุ์ในศาสนิกชนโปรเตสแตนต์ชาวอัลสเตอร์ และเป็น "ความหลากหลายแบบหนึ่งของลัทธิชาตินิยมอังกฤษ" โดยทั่วไปอาจปรากฏเรียกกลุ่มภักดีแบบอัลสเตอร์สั้น ๆ ว่ากลุ่มผู้ภักดี (loyalist) หรือลัทธิภักดี (loyalism)
กลุ่มภักดีอัลสเตอร์ส่วนใหญ่สนับสนุนการดำรงอยู่ของไอร์แลนด์เหนือในฐานะประเทศของสหราชอาณาจักร หรือที่เรียกว่าแนวคิดแบบสหภาพนิยม (unionism) ในอดีต คำว่า 'unionist' (กลุ่มสหภาพนิยม) และ 'loyalist' (กลุ่มภักดี) ใช้แทนกันและกันได้ทั่วไป จนกระทั่งการก่อตัวของเดอะทรับเบิลส์ คำว่า 'loyalist' (กลุ่มภักดี) มักนำมาใช้เรียกกลุ่มสหภาพนิยมที่เป็นกองกำลัง นอกจากนี้ยังมีการนิยามกลุ่มภักดีว่าเป็นผู้จงรักภักดีต่อสถาบันพระมหากษัตริย์อังกฤษซึ่งเป็นโปรเตสแตนต์เป็นหลัก มากกว่าที่จะภักดีต่อรัฐบาลและสถาบันอื่น ๆ ของประเทศอังกฤษ นักวิชาการ การ์เรท ฟิตซ์เจอรัลด์อ้างว่ากลุ่มภักดีนั้นภักดีต่อ 'อัลสเตอร์' เป็นหลัก มากกว่าต่อ 'สหภาพ' ในขณะที่ชนกลุ่มน้อยของกลุ่มภักดีเรียกร้องรัฐโปรเตสแตนต์อัลสเตอร์ซึ่งเป็นเอกราช เนื่องจากไม่เชื่อมั่นในคำมั่นสัญญาของรัฐบาลอังกฤษ (ดูเพิ่มที่ ลัทธิชาตินิยมอัลสเตอร์)
บรรณานุกรม

Potter, John Furniss. A Testimony to Courage – the Regimental History of the Ulster Defence Regiment 1969 – 1992, Pen & Sword Books Ltd, 2001, ISBN 0-85052-819-4
Ryder, Chris. The Ulster Defence Regiment: An Instrument of Peace?, 1991 ISBN 0-413-64800-1
แหล่งข้อมูลอื่น

Progressive Unionist Party เก็บถาวร 2007-04-05 ที่ เวย์แบ็กแมชชีน
ลักกีแอนด์ไวลด์

| ลักกีแอนด์ไวลด์ |
| --- | --- |
ใบปลิวเกมในทวีปอเมริกาเหนือ
ผู้พัฒนา: นัมโค
ผู้จัดจำหน่าย: นัมโค
ออกแบบ: ยูตากะ โคโนเอะ
แต่งเพลง: เอ็ตสึโอะ อิชิอิ
เครื่องเล่น: อาร์เคด
วางจำหน่าย: ญี่ปุ่น: เมษายน ค.ศ. 1993 อเมริกาเหนือ: พฤษภาคม ค.ศ. 1993
แนว: แข่งความเร็ว/เกมยิงมุมมองบุคคลที่หนึ่ง
รูปแบบ: ผู้เล่นเดี่ยว, หลายผู้เล่น
ระบบอาร์เคด: นัมโคซิสเตม 2
ลักกีแอนด์ไวลด์ (อังกฤษ: Lucky & Wild) เป็นเกมอาร์เคดแข่งความเร็ว/เกมยิงมุมมองบุคคลที่หนึ่ง ที่วางจำหน่ายโดยบริษัทนัมโคใน ค.ศ. 1993 ซึ่งปฏิบัติการบนฮาร์ดแวร์นัมโคซิสเตม 2
รูปแบบการเล่น

ตัวละครของผู้เล่นคนแรกชื่อ "ลักกี" เป็นชายผู้มีความซับซ้อนในชุดสูทธุรกิจ ที่ต้องขับรถด้วยพวงมาลัยกับคันเร่ง และยิงปืนด้วยไลต์กันกระบอกแรก อย่างไรก็ตาม ตัวละครของผู้เล่นคนที่สองชื่อ "ไวลด์" เป็นนักโต้คลื่นผมยาวสีบลอนด์ จำเป็นต้องช่วยตามล่าด้วยไลต์กันกระบอกที่สอง ผู้เล่นจะต้องช่วยลักกีและไวลด์จับผู้ต้องสงสัยที่ต้องการตัวหกคน (ได้แก่ "เจอร์คี", "แกมบิต", "จูลิโอรา", "คีล", "แบร์" และ "บิ๊กซิการ์" ด้วยตัวเอง)
ขณะที่พวกเขาไล่ตามผู้ต้องสงสัยในทุกด่าน ลักกีและไวลด์จะต้องยิงใส่รถของศัตรู รวมถึงยิงศัตรูที่อยู่ในสายตาให้ล้ม พร้อมกับโพรเจกไทล์ที่ยิงใส่พวกเขา ตลอดจนสิ่งกีดขวางที่ขวางกั้นพวกเขา เมื่อพวกเขาตามทันผู้ต้องสงสัย พวกเขาจะต้องยิงรถอย่างต่อเนื่องจนกว่าพลังงานจะหมด หากทำสำเร็จ พวกเขาจะจับผู้ต้องสงสัยได้และจะได้รับเงินรางวัล แต่หากหมดเวลา ผู้ต้องสงสัยจะหลบหนีได้ (โดยระบุด้วยข้อความ "หนีไปแล้ว" ที่ปรากฏบนหน้าจอ)
หลังจากแต่ละด่าน ลักกีและไวลด์จะขับรถไปที่ "อู่แมวสีชมพู" เพื่อซ่อมรถในด่านต่อไป โดยจะมีสาว ๆ สวมหางและหูแมวมอบ "ความบันเทิง" ซึ่งเกมนี้จะจบลงเมื่อเคลียร์ทั้งหกด่านแล้ว โดยไม่คำนึงถึงจำนวนผู้ต้องสงสัยที่ถูกจับได้ นอกจากนี้ ยังมีห้าวิธีในการเล่นเกมที่แตกต่างกัน ได้แก่: ผู้เล่นคนหนึ่งขับรถพร้อมกับใช้ปืนยิง โดยผู้เล่นอีกคนใช้ปืนยิงอย่างเดียว แต่ยังรวมถึงผู้เล่นคนหนึ่งขับรถโดยมีผู้เล่นอีกคนถือปืนเช่นกัน ทั้งผู้เล่นคนหนึ่งขับรถโดยมีผู้เล่นอีกคนถือปืนทั้งสองกระบอก, ผู้เล่นคนหนึ่งขับรถ ผู้เล่นอีกคนควบคุมปืนหนึ่งกระบอก และผู้เล่นคนที่สามถือปืนกระบอกที่สอง หรือแม้กระทั่งผู้เล่นคนเดียวคนหนึ่งถือปืนทั้งสองกระบอกขณะขับรถ (ตามอำเภอใจ) เนื่องจากบริษัทนัมโคไม่เคยผลิตเกมที่ให้ผู้เล่นสูงสุดสามคนเล่นพร้อมกันได้
การอ้างอิงในเกมอื่น ๆ

ลักกีแอนด์ไวลด์ยังได้รับการยืมมาเป็นแบรนด์บริษัทรถแต่งสัญชาติอเมริกันในเกมริดจ์เรเซอร์ โดยมีผลิตภัณฑ์เป็นมัสเซิลคาร์ (คล้ายกับของแดนเวอร์) ส่วนการก่อรูปแบบของตัวละครเอกของลักกีแอนด์ไวลด์ได้ปรากฏในมาริโอคาร์ตอาร์เคด จีพี ดีเอกซ์ ในเวลาต่อมา โดยมีผู้เล่นคนหนึ่งขับรถและคนที่สองทำหน้าที่เป็นมือปืน นอกจากนี้ ในตอนแรกของซีรีส์วิดีโออินเตอร์แอกทีฟอย่างแบร์สตีมส์บราโว นั้น แจ็กกี ดาลตัน ผู้เป็นประธานเจ้าหน้าที่บริหารแบร์สตีมส์ กล่าวถึงแฟรนโกและเฮนรีซึ่งเป็นผู้ควบคุมด้วยชื่อ "ลักกีแอนด์ไวลด์"
การตอบรับ

เดือนพฤษภาคม ค.ศ. 1993 เกมแมชชีนอ้างว่าลักกีแอนด์ไวลด์เป็นเกมอาร์เคดที่ได้รับความนิยมมากที่สุดเป็นอันดับสามในประเทศญี่ปุ่น และรีเพลย์ยังรายงานว่าลักกีแอนด์ไวลด์เป็นเกมอาร์เคดหรูหราที่ได้รับความนิยมมากที่สุดอันดับสี่ในขณะนั้น ส่วนนิตยสารเพลย์มิเตอร์ระบุว่าลักกีแอนด์ไวลด์เป็นเกมอาร์เคดที่ได้รับความนิยมมากที่สุดอันดับที่ 25 ในขณะนั้นเช่นกัน นอกจากนี้ ไทม์เอกซ์เทนชันได้กล่าวถึงเกมนี้ว่าเป็น "หนึ่งในเกมที่น่าทึ่งที่สุดของยุคคริสต์ทศวรรษ 1990 และเป็นเกมที่สมควรได้รับความสนใจมากกว่าที่ทำอยู่ในปัจจุบัน"
แหล่งข้อมูลอื่น

ลักกีแอนด์ไวลด์ ที่ Killer List of Videogames
ลัทธิแคทาร์

ลัทธิแคทาร์ (อังกฤษ: Catharism, มาจากภาษากรีก καθαροί, katharoi, "ผู้บริสุทธิ์") เป็นขบวนการคริสตชนแบบทวินิยมและไญยนิยมระหว่างคริสต์ศตวรรษที่ 12–14 เจริญในยุโรปใต้โดยเฉพาะอิตาลีตอนเหนือและฝรั่งเศสตอนใต้ ผู้นับถือลัทธินี้เรียกว่า ชาวแคทาร์ (Cathars) และแทนตนเองว่า ชาวคริสต์ผู้ประเสริฐ (Good Christians) เป็นที่รู้จักจากการถูกเบียดเบียนทางศาสนาอย่างยาวนานจากพระศาสนจักรคาทอลิก ลัทธิแคทาร์มาถึงยุโรปตะวันตกที่แคว้นล็องก์ด็อกของฝรั่งเศสในคริสต์ศตวรรษที่ 11 บางครั้งผู้นับถือลัทธิแคทาร์ถูกเรียกว่า แอลบิเจนเซียน (Albigensians) ตามชื่อเมืองอาลบีอันเป็นที่ตั้ง ความเชื่อของลัทธิแคทาร์อาจมีต้นกำเนิดในจักรวรรดิไบแซนไทน์ เริ่มแรกถูกเผยแพร่โดยนักพรตผู้วางแนวทางปฏิบัติเพียงเล็กน้อย ส่งผลให้วัตรปฏิบัติของลัทธิแคทาร์ในแต่ละท้องที่แตกต่างกันไป ด้านพระศาสนจักรคาทอลิกไม่ยอมรับวัตรปฏิบัติดังกล่าวรวมถึงพิธีศักดิ์สิทธิ์ consolamentum ซึ่งชาวแคทาร์จะได้รับการล้างบาปและกลายเป็น "ผู้สมบูรณ์" (Perfect)
ลัทธิแคทาร์ได้รับอิทธิพลอย่างสูงจากกลุ่มบอกอมิลลิซึมในจักรวรรดิบัลแกเรียที่ 1 และอาจมีรากฐานมาจากลัทธิพอลิเซียนในอาร์มีเนียและตะวันออกของอานาโตเลียผ่านการตั้งถิ่นฐานใหม่ของชาวพอลิเซียนในเธรซ แม้ว่าแคทาร์จะเป็นคำที่ใช้เรียกกลุ่มนี้มานานหลายศตวรรษ แต่การเรียกตนเองด้วยชื่อนี้ยังคงเป็นถกเถียง ในบันทึกของชาวแคทาร์ระบุว่า ผู้ประเสริฐ (Bons Hommes), สตรีผู้ประเสริฐ (Bonnes Femmes) และชาวคริสต์ผู้ประเสริฐ (Bons Chrétiens) เป็นคำทั่วไปที่ชาวแคทาร์ใช้เรียกตนเอง
แนวคิดพระเป็นเจ้าสององค์หรือหลักการแบบเทวัสนิยมที่ว่ามีพระเป็นเจ้าที่ดีและชั่วร้ายนั้นเป็นจุดที่พระศาสนจักรคาทอลิกใช้โจมตีชาวแคทาร์ พระศาสนจักรคาทอลิกอ้างว่าแนวคิดนี้เป็นปฏิปักษ์กับเอกเทวนิยมซึ่งเชื่อว่ามีพระเป็นเจ้าเพียงองค์เดียวผู้สร้างสรรพสิ่งทั้งมองเห็นและมองไม่เห็น ชาวแคทาร์เชื่อว่าพระเป็นเจ้าที่ดีคือพระเป็นเจ้าในพันธสัญญาใหม่ผู้สร้างโลกแห่งจิตวิญญาณ ขณะที่พระเป็นเจ้าที่ชั่วร้ายคือพระเป็นเจ้าในพันธสัญญาเก่าผู้สร้างโลกกายภาพ ซึ่งชาวแคทาร์หลายคนเปรียบเสมือนซาตาน ชาวแคทาร์เชื่อว่าจิตมนุษย์เป็นจิตของเทวทูตไร้เพศที่ติดอยู่ในโลกกายภาพของพระเป็นเจ้าที่ชั่วร้าย ถูกกำหนดให้เวียนว่ายตายเกิดจนบรรลุความรอดผ่านพิธี consolamentum ซึ่งกระทำในช่วงใกล้เสียชีวิตเพื่อกลับคืนสู่พระเป็นเจ้าที่ดี
สมเด็จพระสันตะปาปาอินโนเซนต์ที่ 3 พยายามกำจัดลัทธิแคทาร์มาตั้งแต่เริ่มดำรงตำแหน่งด้วยการส่งมิชชันนารีและโน้มน้าวผู้มีอำนาจในท้องถิ่น ค.ศ. 1208 ปีแยร์ เดอ กัสแตลโน ผู้แทนของพระองค์ถูกสังหารระหว่างเดินทางกลับโรมหลังประกาศขับแรมงที่ 6 เคานต์แห่งตูลูซออกจากศาสนาด้วยเหตุผลว่าปรานีต่อชาวแคทาร์เกินไป หลังจากนั้นสมเด็จพระสันตะปาปาอินโนเซนต์ที่ 3 ประกาศให้กัสแตลโนเป็นมรณสักขีและเริ่มสงครามครูเสดแอลบิเจนเซียนในค.ศ. 1209 สงครามนี้จบลงในค.ศ. 1229 ด้วยความพ่ายแพ้ของชาวแคทาร์ จากนั้นชาวแคทาร์ที่ยังหลงเหลือถูกปราบปรามจนหมดสิ้นในค.ศ. 1350
ลัทธิแคทาร์เป็นหัวข้อขัดแย้งในวงวิชาการถึงความเป็นขบวนการที่เป็นระบบหรือเป็นเพียงแค่แนวคิด การขาดองค์กรกลาง ความแตกต่างระหว่างความเชื่อและการปฏิบัติในแต่ละพื้นที่ รวมถึงการขาดหลักฐานจากฝ่ายแคทาร์เองส่งผลให้นักวิชาการบางส่วนตั้งคำถามถึงการมีอยู่ของลัทธิแคทาร์ ขณะที่นักวิชาการบางส่วนกล่าวว่ามีหลักฐานยืนยันการมีอยู่จริงของลัทธินี้ และพบว่าศาสนจักรสมัยกลางสร้างให้ภัยคุกคามของลัทธิแคทาร์ดูเกินจริง
ลอสแอนเจลิส แกลดิเอเตอส์

| --- | --- |

ก่อตั้ง: 10 สิงหาคม 2560
ลีก: โอเวอร์วอตช์ลีก
ดีวิชั่น: แปซิฟิก
ประวัติทีม: ลอสแอนเจลิส แกลดิเอเตอส์ 2560–ปัจจุบัน
ที่ตั้ง:  ลอสแอนเจลิส รัฐแคลิฟอร์เนีย
สี: ม่วง ขาว ดำ      
เจ้าของ: ครอนกีสปอร์ตแอนด์เอ็นเตอร์เทนเมนต์
หัวหน้าผู้ฝึกสอน: เดวิด "dpei" เป
ผู้จัดการทั่วไป: เควิน "Kez" เจออน
แชมป์: 0
อันดับ 1 ลีก: 0
อันดับ 1 ดิวิชัน: 0
อันดับ 1 ช่วง: 0 ช่วง 1: — ช่วง 2: — ช่วง 3: — ช่วง 4: —
เว็บไซต์: เว็บไซต์ทางการ
ลอสแอนเจลิส แกลดิเอเตอส์ (อังกฤษ: Los Angeles Gladiators) เป็นทีมกีฬาอีสปอร์ตโอเวอร์วอตช์สัญชาติอเมริกัน มีฐานอยู่ที่เมืองลอสแอนเจลิส รัฐแคลิฟอร์เนีย สหรัฐอเมริกา ทีมแกลดิเอเตอส์เข้าร่วมการแข่งขันในการแข่งขันโอเวอร์วอตช์ลีก (OWL) ในฐานะสมาชิกของลีกดิวิชั่นแปซิฟิก โดยเป็นหนึ่งในสิบสองทีมสมาชิกก่อตั้งโอเวอร์วอตช์ลีก
ชื่อ สัญลักษณ์ และสี

เมื่อวันที่ 2 พฤศจิกายน 2560 แบรนด์ลอสแอนเจลิส แกลดิเอเตอส์ได้รับการเปิดตัวอย่างเป็นทางการ ชื่อและสัญลักษณ์รูปหัวสิงโตกำลังคำรามในโล่กร้านสงครามถูกเลือกมาใช้แทนจิตวิญญาณของการกีฬาและความบันเทิง เหล่ากลาดิอาตอร์แห่งโรมโบราณ ผู้ซึ่งใช้ความรุนแรงและ "เต็มใจที่จะเสียสละให้ดีที่สุดและเข้าถึงหัวใจของผู้ชมนับล้านที่อยู่เบื้องหลังมานานหลายศตวรรษ" เพื่อให้ธีมความเป็นกลาดิอาตอร์นั้นมีความต่อเนื่อง สีที่ทางทีมเลือกใช้จึงเป็นสีม่วง สีขาว ซึ่งได้รับแรงบันดาลใจมาจากสีส่วนพระองค์ในจักรพรรดิโรมัน ซึ่งเหล่ากลาดิอาตอร์นั้นต่อสู้กันเพื่อพระองค์ ในสัญลักษณ์ตัวอักษรมีการใช้สีที่ตัดกับสีตัวอักษรอื่นในตัว L และ A ในคำว่า Gladiators เพื่อเน้นฐานที่ตั้งของทีมในลอสแอนเจลิส
ฤดูกาล > ตารางความหมาย

| 0 | 1 | 2 | 3 | 4 | 5 | 6 | 7 | 8 | 9 |
| --- | --- | --- | --- | --- | --- | --- | --- | --- | --- |
| ชนะ | ชนะเลิศ | รอง | รองชนะเลิศ | SF | เข้าแข่งขันรอบรองชนะเลิศ | QF | เข้าแข่งขันรอบก่อนรอบสุดท้าย | ↑ | ตำแหน่งเทียบกับหลังจบฤดูกาล |
สถิติ: แมตช์ที่ชนะ – แมตช์ที่แพ้
ที่สุดท้าย: อันดับที่สุดท้ายในลีกหรือในดิวิชัน
เงินรางวัล: เงินที่ได้ทั้งหมดในค่าเงินดอลลาร์สหรัฐ
ฤดูกาล > ภาพรวม

| ฤดูกาล | ดิวิชัน | สถิติ | อัตราชนะ | ที่สุดท้าย> ลีก | ที่สุดท้าย> ดิวิชัน | หลังฤดู | ช่วง 1> อันดับ | ช่วง 1> สุดท้าย | ช่วง 2> อันดับ | ช่วง 2> สุดท้าย | ช่วง 3> อันดับ | ช่วง 3> สุดท้าย | ช่วง 4> อันดับ | ช่วง 4> สุดท้าย | เงินรางวัล | รางวัล |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2018 | แปซิฟิก | 25–15 | .625 | ที่ 4 ↑ | 2nd | QF | ที่ 8 | — | ที่ 5 | — | ที่ 4 | SF | ที่ 1 | SF | 200,000 USD | — |
ผู้เล่น > บัญชีผู้เล่นปัจจุบัน

| หมายเลข | ชื่อวงการ | ชื่อจริง | ภูมิลำเนา | ตำแหน่ง | หมายเหตุการเปลี่ยนแปลง |
| --- | --- | --- | --- | --- | --- |
| 00 | BigGoose | เบ็นเนียมิน อิซโซฮันนี (Benjamin Isohanni) |  กกโกลา ฟินแลนด์ | สนับสนุน |  เซ็นสัญญาเมื่อวันที่ 2 พฤศจิกายน 2560 |
| 4 | Surefour | เลน โรเบิร์ต (Lane Roberts) |  แคลกะรี แคนาดา | เฟล็กซ์ |  เซ็นสัญญาเมื่อวันที่ 2 พฤศจิกายน 2560 |
| 10 | Shaz | โยนัส ซัววาอารา (Jonas Suovaara) |  ยูแวสกูแล ฟินแลนด์ | สนับสนุน |  เซ็นสัญญาเมื่อวันที่ 2 พฤศจิกายน 2560 |
| 12 | Ripa | รีกู โตยวาเนน (Riku Toivanen) |  ฮิวินกา ฟินแลนด์ | สนับสนุน |  เซ็นสัญญาเมื่อวันที่ 28 พฤศจิกายน 2561 |
| 17 | Decay | ชัง ควี อุน (장귀운) |  กงจู เกาหลีใต้ | ทำความเสียหาย |  เซ็นสัญญาเมื่อวันที่ 25 ตุลาคม 2561 |
| 31 | Bischu | คิม ฮย็อง ซ็อก (김형석) |  โซล เกาหลีใต้ | แท็งก์ |  เซ็นสัญญาเมื่อวันที่ 2 พฤศจิกายน 2560 |
| 37 | rOar | เค ชัง ฮุน (계창훈) |  อินช็อน เกาหลีใต้ | แท็งก์ |  เซ็นสัญญาเมื่อวันที่ 25 ตุลาคม 2561 |
| 57 | Void | คัง จุน วู (강준우) |  โซล เกาหลีใต้ | เฟล็กซ์ |  เซ็นสัญญาเมื่อวันที่ 25 มีนาคม 2561 |
| 98 | Panker | อี บย็อง โฮ (이병호) |  อันซัน เกาหลีใต้ | แท็งก์ |  เซ็นสัญญาแบบสองทางเมื่อวันที่ 10 ธันวาคม 2561 โดยร่วมกับทีมกลาดิเอเตอส์ลีเจียน |
| 99 | Hydration | จอห์น เปโดร เวโลโซ ดี โกส เตลีส (João Pedro Veloso de Goes Telles) |  มงเทส คลาโฮส บราซิล | ทำความเสียหาย |  เซ็นสัญญาเมื่อวันที่ 2 พฤศจิกายน 2560 |
ผู้เล่น > อดีตผู้เล่น

| หมายเลข | ชื่อวงการ | ชื่อจริง | ภูมิลำเนา | ตำแหน่ง | หมายเหตุ |
| --- | --- | --- | --- | --- | --- |
| 22 | Fissure | แพ็ก ชัน ฮย็อง Baek Chan-hyung (백찬형) |  ฮวาซ็อง เกาหลีใต้ | แท็งก์ |  ได้รับมาจากลอนดอน สปิตไฟร์เมื่อวันที่ 20 กุมภาพันธ์ 2561  ย้ายไปอยู่ที่โซล ดีนัสตีเมื่อวันที่ 20 สิงหาคม 2561 |
| 1 | Asher | ชเว จุน ซ็อง Choi Joon-seong (최준성) |  อุลซัน เกาหลีใต้ | ดีพีเอส |  เซ็นสัญญาเมื่อวันที่ 2 พฤศจิกายน 2560  ปล่อยตัวเมื่อวันที่ 31 สิงหาคม 2561 |
| 24 | iRemiix | ลุยส์ กาลาร์ซา ฟิกเกรอรัว (Luis Galarza Figueroa) |  บาร์เซโลเนตา ปวยร์โตรีโก | แท็งก์ |  เซ็นสัญญาเมื่อวันที่ 2 พฤศจิกายน 2560  ปล่อยตัวเมื่อวันที่ 31 สิงหาคม 2561 |
| 9 | silkthread | เท็ด วัง Ted Wang (王中远) |  เคที สหรัฐ | ดีพีเอส |  ได้รับมาจากลอสแอนเจลิส แวเรียนต์เมื่อวันที่ 3 เมษายน 2561  ปล่อยตัวเมื่อวันที่ 31 สิงหาคม 2561 |
ผู้เล่น > การคัดตัวเข้าเล่นในลีกออลสตาร์

รายชื่อผู้เล่นของลอสแอนเจลิส แกลดิเอเตอส์ต่อไปนี้คือผู้ที่ถูกคัดเลือกให้เข้าเล่นในโอเวอร์วอตช์ลีกออลสตาร์เกม

ผู้เล่นที่ถูกคัดเลือกเป็นผู้เริ่มต้นจะแสดงด้วยเครื่องหมาย (*)
BigGoose (เบ็นเนียมิน อิซโซฮันนี) – 2018
Fissure (แพ็ก ชัน ฮย็อง) – 2018*
Surefour (เลน โรเบิร์ต) – 2018
ผู้เล่น > ทำเนียบหัวหน้าผู้ฝึกสอน

| ชื่อวงการ | ชื่อจริง | เริ่ม | สิ้นสุด | ระยะเวลา | อ้างอิง | หมายเหตุ |
| --- | --- | --- | --- | --- | --- | --- |
| dpei | เดวิด เป (David Pei) | 2 พฤศจิกายน 2560 | ยังอยู่ในตำแหน่ง |  |  |  |
เครื่องดนตรีไทย

เครื่องดนตรีไทยหลัก ๆ ได้แก่ ปี่ ซออู้ ซอด้วง ระนาด ฆ้อง จะเข้ ฉิ่ง ฉาบ กลองยาว โหม่ง และกรับ
ประวัติดนตรีไทย

เครื่องดนตรีไทยเกิดจากชนชาติไทยเองและการเลียนแบบชนชาติอื่นที่อยู่ใกล้ชิดโดยเริ่มตั้งแต่สมัยโบราณที่ไทยตั้งถิ่นฐานอยู่ในอาณาจักรฉ่องหวู่ดินแดนของประเทศจีนในปัจจุบัน ทำให้เครื่องดนตรีไทยและจีนมีการแลกเปลี่ยนเลียนแบบกัน นอกจากนี่ยังมีเครื่องดนตรีอีกหลายชนิด ที่ชนชาติไทยประดิษฐ์ขึ้นใช้ก่อนที่จะมาพบวัฒนธรรมอินเดีย ซึ่งแพร่หลายอยู่ทางตอนใต้ของแหลมอินโดจีน สำหรับชื่อเครื่องดนตรีดั้งเดิมของไทยจะเรียนตามคำโดดในภาษาไทย เช่น เกราะ โกร่ง กรับ ฉิ่ง ฉาบ ขลุ่ย พิณเปี๊ยะ ซอ ฆ้องและกลอง ต่อมาได้มีการประดิษฐ์เครื่องดนตรีให้พัฒนาขึ้น โดยนำไม้ที่ทำเหมือนกรับหลายอันมาวางเรียงกันได้เครื่องดนตรีใหม่ เรียกว่าระนาดหรือนำฆ้องหลาย ๆ ใบมาทำเป็นวงเรียกว่า ฆ้องวง เป็นต้น
นอกจากนี้ยังมีการผสมผสานกับวัฒนธรรมทางดนตรีของอินเดีย มอญ เขมร ในแหลมอินโดจีนที่ไทยได้ย้ายไปตั้งถิ่นฐานอยู่ ได้แก่ พิณ สังข์ ปี่ไฉน บัณเฑาะว์ กระจับปี่ จะเข้ โทน (ทับ) เป็นต้น ต่อมาเมื่อมีความสัมพันธ์กับประเทศเพื่อนบ้านมากขึ้น ไทยได้นำบทเพลงและเครื่องดนตรีบางอย่างของประเทศเพื่อนบ้านมาบรรเลงในวงดนตรีไทย เช่น กลองแขกของชวา กลองมลายูของมลายู เปิงมางของมอญ และกลองยาวของไทยใหญ่ที่พม่านำมาใช้ รวมทั้งขิม ม้าล่อ และกลองจีน ซึ่งเป็นเครื่องดนตรีของจีน เป็นต้น ต่อมาไทยมีความสัมพันธ์ชาวกับตะวันตกและอเมริกา ก็ได้นำกลองฝรั่ง เช่นกลองอเมริกัน และเครื่องดนตรีอื่น ๆ เช่น ไวโอลีน ออร์แกน มาใช้บรรเลงในวงดนตรีของไทย
จากประวัติเครื่องดนตรีไทยดังกล่าว สามารถแบ่งประวัติศาสตร์ของเครื่องดนตรีไทยได้เป็น 4 สมัย  ดังนี้
ประวัติดนตรีไทย > สมัยสุโขทัย

ชาวไทยมีความสนุกสนานกับการเล่นดนตรีและร้องเพลงกันมากดังที่ปรากฏในหลักศิลาจารึกพ่อขุนรามคำแหงฯหลักที่ 1 ว่า "ดบงคมกลอง ด้วยเสียงพาทย์ เสียงพิณ เสียงเลื้อน เสียงขับ ใครจักมักเล่น เล่น ใครจักมักหัว หัว ใครจักมักเลื้อน เลื้อน" ซึ่งแสดงถึงการบรรเลงเครื่องดนตรีประเภทตี เป่า ดีด และสี คือ กลอง ปี่ พิณ และเครื่องดนตรีทีมีสายไว้สีได้ นอกจากนี้ยังมีหลักฐานของล้านนาไทยที่มีศิลปวัฒนธรรมร่วมสมัยกันในหลักศิลาจารึกในวัดพระยืน จังหวัดลำพูน ที่จารึกไว้ว่า "ให้ถือกระทงข้างตอกดอกไม้ไต้เทียน ตีพาทย์ดังพิณฆ้องกลอง ปี่สรไนพิสเนญชัยทะเทียดกาหลแตรสังมาลย์กังสดาล มรทงค์ดงเดือด เสียงเลิศเสียงก้อง อีกทั้งคนร้องโห่อื้อดาสรท้านทั่งทั้งนครหริภุญชัย แล" ซึ่งแสดงถึงเครื่องดนตรีบรรเลงในวงดนตรี และประชาชนนำมาเล่นเพื่อความสนุกสนานครึกครื้นกัน ดังนั้นจึงสามารถกล่าวถึงเครื่องดนตรีไทยในสมัยสุโขทัยได้จากวงดนตรีไทยในสมัยนั้น ได้แก่ วงแตรสังข์ ที่ใช้บรรเลงในพระราชพิธีต่าง ๆ ประกอบด้วยเครื่องดนตรีแตรฝรั่ง แตรงอน ปี่ไฉนแก้ว กลองชนะ บัณเฑาะว์ และมโหระทึก วงปี่พาทย์เครื่องห้าประกอบด้วย ปี่ใน ฆ้องวง ตะโพน สังข์ กลองทัด และฉิ่ง นอกจากนี้ยังมีเครื่องดนตรีเช่น พิณ และซอสามสาย อยู่ในสมัยนั้นอีกด้วย
ประวัติดนตรีไทย > สมัยอยุธยา

เป็นช่วงที่บ้านเมืองมีศึกสงครามอยู่ตลอดเวลา จึงทำให้ดนตรีไทยไม่เจริญก้าวหน้ามากนัก ยังคงมีเครื่องดนตรีในวงปี่พาทย์ เครื่องห้าเท่าเดิม จนมาเพิ่มระนาดเอกภายหลังในตอนปลายสมัยอยุธยา ส่วนวงดนตรีที่เกิดขึ้นในสมัยนั้น ได้แก่ วงมโหรี ที่บรรเลงโดยผู้หญิง เพื่อขับกล่อมถวายแด่พระมหากษัตริย์ ประกอบด้วยเครื่องดนตรี กระจับปี่ ซอสามสาย โทน (ทับ) กรับ รำมะนา ขลุ่ยและฉิ่ง แต่ต่อมาได้นำจะเข้ซึ่งเป็นเครื่องดนตรีของมอญมาประสมแทนกระจับปี่ เพื่อให้ทำนองได้ละเอียดลออและไพเราะกว่า และวงเครื่องสาย ประกอบด้วยเครื่องดนตรี ซอด้วง ซออู้ จะเข้ ขลุ่ย โทน (ทับ) และฉิ่ง
ประวัติดนตรีไทย > สมัยธนบุรี

มีวงดนตรี 3 ประเภท เช่นเดียวกับสมัยอยุธยา คือ วงปี่พาทย์ วงมโหรี และวงเครื่องสาย แต่มีเครื่องดนตรีของชาติต่าง ๆ เข้ามาในประเทศไทยหลายชนิด 
ดังปรากฏในหมายกำหนดการของพระมหากษัตริย์ในสมัยนั้นว่า “ทรงพระกรุณาโปรดเกล้าฯ ให้พิณพาทย์ไทย พิณพาทย์รามัญ มโหรีไทย ฝรั่ง มโหรีญวน เขมร ผลัดเปลี่ยนกันสมโภช 2 เดือนกับ 12 วัน” ในงานสมโภชพระแก้วมรกตเป็นต้น
เนื่องจากในสมัยนี้เป็นช่วงระยะเวลาอันสั้นเพียงแค่ 15 ปี และประกอบกับเป็นสมัยแห่งการก่อร่างสร้างเมือง และการป้องกันประเทศเสียโดยมาก วงดนตรีไทยในสมัยนี้จึงไม่ปรากฏหลักฐานไว้ว่า ได้มีการพัฒนาเปลี่ยนแปลงขึ้น สันนิษฐานว่า ยังคงเป็นลักษณะและรูปแบบของ ดนตรีไทย ในสมัยกรุงศรีอยุธยานั่นเอง